Bryggen fyldte 10 år i fin stil | Steen and Strom
30 millioner mennesker er gået ind og ud ad dørene i Vejles største shoppingcenter, Bryggen, siden de for første gang slog dørene op den 13. april 2008. Shoppingcentrets første runde fødselsdag i begyndelsen af april blev markeret med en bred vifte af arrangementer. Fra morgenstunden overraskede Bryggen de besøgende med gratis rundstykker. Morgenmaden blev fulgt op med et enormt fødselsdagskagebord til 2000 kunder samme eftermiddag. Til børn og unge var der underholdning i form af to af tidens største Youtube-stjerner, Albert Dyrlund og Max Marius. I et specialbygget live-studio gav de to unge youtubere et unikt indblik i, hvad det kræver at blive et hit på de sociale medier. Ifølge Claus Brændgaard, der er Center Manager i Bryggen, er de mange events et godt billede på, hvordan centret har udviklet sig på 10 år.
”Bryggen er på et niveau, som vi kan være stolte af. Vi åbnede centeret, mens finanskrisen rullede ind over landet, men det har gennem årene udviklet sig enormt positivt. I dag omsætter vi for en halv milliard og har 3,3 millioner årlige kunder. Samtidig har vi for nyligt tilføjet to yderligere ankerlejere, nemlig Toys ’R’ Us og Sport 24, som vi er sikre på, tiltrækker endnu flere kunder i de kommende år,” siger Claus Brændgaard.
Fødselsdagen fortsatte med yderligere fokus på kagen, da Bryggen for første gang afholdt arrangementet Vejlekagen 2018, hvor Vejles bedste kage skulle findes. Over 25 forskellige kager var med i konkurrencen, og der var rig mulighed for kunderne til at købe sig et stykke af de lækre sager. Vinderen var Michala Christensen, der lavede en fødselsdagskage. Omsætningen fra kagesalget gik ubeskåret til foreningen Børn, Unge og Sorg.